হাতের লেখা
হাতের লেখা, হস্তলিপি বা হস্তলেখ বলতে হাতে কোনও লেখার উপকরণ যেমন কলম বা পেনসিল ধরে তা দিয়ে লেখার প্রক্রিয়াকে বোঝায়। হাতের লেখা টানা (Cursive) কিংবা গোটা গোটা (Block) শৈলীর হতে পারে। হাতের লেখার সাথে নিয়মাবদ্ধ চারুলিপি বা মুদ্রাক্ষর ছাঁদের কোনও সম্পর্ক নেই। প্রতিটি ব্যক্তির হাতের লেখা স্বতন্ত্র ও অনন্য, তাই হাতের লেখা বিশ্লেষণ করে কোনও নথির প্রকৃত লেখকের সত্যতা যাচাই করা হতে পারে। বিভিন্ন রোগের কারণে কোনও ব্যক্তির হাতের লেখা খারাপ হয়ে যেতে পারে। পরিচ্ছন্ন ও সুসংলগ্ন হাতের লেখার ক্ষমতা লোপের ব্যাপারটিকে লিখনবিকার (Dysgraphia) বলে।